CELEX: 32020R1641
Language: el
Date: 2020-11-05 00:00:00
Title: Εκτελεστικός κανονισμός (ΕΕ) 2020/1641 της Επιτροπής της 5ης Νοεμβρίου 2020 σχετικά με τις εισαγωγές ζώντων, διατηρημένων με απλή ψύξη, κατεψυγμένων ή μεταποιημένων δίθυρων μαλακίων, εχινόδερμων, χιτωνόζωων και θαλάσσιων γαστερόποδων για κατανάλωση από τον άνθρωπο από τις Ηνωμένες Πολιτείες της Αμερικής (Κείμενο που παρουσιάζει ενδιαφέρον για τον ΕΟΧ)

6.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 370/4
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1641 ΤΗΣ ΕΠΙΤΡΟΠΗΣ
         της 5ης Νοεμβρίου 2020
         σχετικά με τις εισαγωγές ζώντων, διατηρημένων με απλή ψύξη, κατεψυγμένων ή μεταποιημένων δίθυρων μαλακίων, εχινόδερμων, χιτωνόζωων και θαλάσσιων γαστερόποδων για κατανάλωση από τον άνθρωπο από τις Ηνωμένες Πολιτείες της Αμερικής
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 129 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2017/625 θεσπίζει γενικούς κανόνες σχετικά με τη διεξαγωγή επίσημων ελέγχων για την εξακρίβωση της συμμόρφωσης με τους κανόνες που έχουν ως στόχο, ιδίως, την πρόληψη, την εξάλειψη ή τη μείωση σε αποδεκτό επίπεδο των κινδύνων για τον άνθρωπο και τα ζώα, είτε άμεσα είτε μέσω του περιβάλλοντος.
                  
               
                     (2)
                  
                  
                     Ειδικότερα, ο κανονισμός (ΕΕ) 2017/625 καθορίζει τους γενικούς όρους για την είσοδο στην Ένωση ζώων και αγαθών από τρίτες χώρες ή περιφέρειες αυτών, συμπεριλαμβανομένων των τροφίμων που προορίζονται για κατανάλωση από τον άνθρωπο. Το άρθρο 129 του κανονισμού (ΕΕ) 2017/625 εξουσιοδοτεί την Επιτροπή να αναγνωρίζει ότι τα μέτρα που εφαρμόζονται από τρίτες χώρες ή περιφέρειες αυτών είναι ισοδύναμα με τις απαιτήσεις που καθορίζονται σε ορισμένους κανόνες που αναφέρονται στο άρθρο 1 παράγραφος 2 του εν λόγω κανονισμού, εάν οι τρίτες χώρες παρέχουν σχετικές αντικειμενικές αποδείξεις. Εξουσιοδοτεί επίσης την Επιτροπή να καθορίζει τους όρους που διέπουν την είσοδο στην Ένωση των εν λόγω ζώων και αγαθών από τις εν λόγω τρίτες χώρες ή περιφέρειες αυτών, ιδίως όσον αφορά τη φύση και το περιεχόμενο των επίσημων πιστοποιητικών ή βεβαιώσεων που πρέπει να συνοδεύουν τα εν λόγω εμπορεύματα.
                  
               
                     (3)
                  
                  
                     Η απόφαση 98/258/ΕΚ του Συμβουλίου (2) εγκρίνει τη συμφωνία μεταξύ της Ευρωπαϊκής Κοινότητας και των Ηνωμένων Πολιτειών της Αμερικής περί υγειονομικών μέτρων προστασίας της δημόσιας υγείας και της υγείας των ζώων που εφαρμόζονται στο εμπόριο ζώντων ζώων και ζωικών προϊόντων, με στόχο τη διευκόλυνση του εμπορίου, μεταξύ άλλων, με τη θέσπιση μηχανισμού για την αναγνώριση της ισοδυναμίας των υγειονομικών μέτρων. Τα ζώντα, διατηρημένα με απλή ψύξη, κατεψυγμένα ή μεταποιημένα δίθυρα μαλάκια, τα εχινόδερμα, τα χιτωνόζωα και τα θαλάσσια γαστερόποδα που προορίζονται για κατανάλωση από τον άνθρωπο εμπίπτουν στο πεδίο εφαρμογής της εν λόγω συμφωνίας (παράρτημα I «Κάλυψη προϊόντων»).
                  
               
                     (4)
                  
                  
                     Οι έλεγχοι της Ένωσης στις Ηνωμένες Πολιτείες διενεργήθηκαν από τις 17 έως τις 27 Μαρτίου 2015 για την αξιολόγηση του ισχύοντος συστήματος ελέγχου που διέπει την παραγωγή δίθυρων μαλακίων και αλιευτικών προϊόντων που προέρχονται από αυτά και προορίζονται για εξαγωγή στην Ένωση (έλεγχοι της Ένωσης). Στο πλαίσιο των ελέγχων αυτών, οι αρχές των Ηνωμένων Πολιτειών παρείχαν πληροφορίες σχετικά με τους υγειονομικούς κανόνες που ισχύουν για τα δίθυρα μαλάκια, τα εχινόδερμα, τα χιτωνόζωα και τα θαλάσσια γαστερόποδα εντός της επικράτειάς τους, τις διαδικασίες εκτίμησης κινδύνου και τους παράγοντες που λαμβάνονται υπόψη για την εκτίμηση των κινδύνων και για τον καθορισμό του κατάλληλου επιπέδου υγειονομικής προστασίας όσον αφορά τα εν λόγω προϊόντα και ελέγχους, τις διαδικασίες επιθεώρησης και τους μηχανισμούς επίσημης πιστοποίησης.
                  
               
                     (5)
                  
                  
                     Τα εχινόδερμα, τα χιτωνόζωα και τα θαλάσσια γαστερόποδα υπόκεινται στους κανόνες υγιεινής που ισχύουν για τα ζώντα, διατηρημένα με απλή ψύξη και κατεψυγμένα δίθυρα μαλάκια που καθορίζονται στον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου (3) σύμφωνα με το παράρτημα III τμήμα VII σημείο 1 του εν λόγω κανονισμού. Ως εκ τούτου, η διαπίστωση όσον αφορά τα ζώντα δίθυρα μαλάκια στο πλαίσιο των ελέγχων της Ένωσης ισχύει για τα εχινόδερμα, τα χιτωνόζωα και τα θαλάσσια γαστερόποδα.
                  
               
                     (6)
                  
                  
                     Ο εκτελεστικός κανονισμός (ΕΕ) 2019/626 της Επιτροπής (4) θεσπίζει τους καταλόγους τρίτων χωρών ή περιοχών τους από τις οποίες επιτρέπεται η είσοδος στην Ένωση φορτίων ορισμένων ζώων και αγαθών που προορίζονται για κατανάλωση από τον άνθρωπο από τη σκοπιά της ασφάλειας των τροφίμων, σύμφωνα με το άρθρο 126 παράγραφος 2 στοιχείο α) του κανονισμού (ΕΕ) 2017/625, το οποίο απαιτεί τη συμμόρφωση με τις σχετικές απαιτήσεις που καθορίζονται στους κανόνες που αναφέρονται στο άρθρο 1 παράγραφος 2 του εν λόγω κανονισμού ή με απαιτήσεις που αναγνωρίζονται ως τουλάχιστον ισοδύναμες με αυτές. Ο εκτελεστικός κανονισμός (ΕΕ) 2019/626 προβλέπει ότι τα φορτία ζώντων, διατηρημένων με απλή ψύξη, κατεψυγμένων ή μεταποιημένων δίθυρων μαλακίων, εχινόδερμων, χιτωνόζωων και θαλάσσιων γαστερόποδων που προορίζονται για κατανάλωση από τον άνθρωπο επιτρέπεται να εισέρχονται στην Ένωση μόνο εάν προέρχονται από τρίτες χώρες ή περιοχές τους που περιλαμβάνονται στο παράρτημα I. Οι πολιτείες της Μασαχουσέτης και της Ουάσινγκτον των Ηνωμένων Πολιτειών περιλαμβάνονται στον εν λόγω κατάλογο.
                  
               
                     (7)
                  
                  
                     Με βάση τους ελέγχους της Ένωσης, τις επακόλουθες διαβεβαιώσεις που παρασχέθηκαν από τις Ηνωμένες Πολιτείες και τον εκτελεστικό κανονισμό (ΕΕ) 2019/626, θεμελιώνεται ότι τα μέτρα που εφαρμόζονται στις πολιτείες της Μασαχουσέτης και της Ουάσινγκτον των Ηνωμένων Πολιτειών για την προστασία της δημόσιας υγείας όσον αφορά την παραγωγή και τη διάθεση στην αγορά ζώντων, διατηρημένων με απλή ψύξη, κατεψυγμένων ή μεταποιημένων δίθυρων μαλακίων, εχινόδερμων, χιτωνόζωων και θαλάσσιων γαστερόποδων για κατανάλωση από τον άνθρωπο είναι ισοδύναμα με τις απαιτήσεις που ορίζονται στους κανόνες σχετικά με την ασφάλεια των τροφίμων που αναφέρονται στο άρθρο 1 παράγραφος 2 του κανονισμού (ΕΕ) 2017/625.
                  
               
                     (8)
                  
                  
                     Για να καταστεί δυνατή η είσοδος στην Ένωση ζώντων, διατηρημένων με απλή ψύξη, κατεψυγμένων ή μεταποιημένων δίθυρων μαλακίων, εχινόδερμων, χιτωνόζωων και θαλάσσιων γαστερόποδων που προορίζονται για κατανάλωση από τον άνθρωπο, είναι αναγκαίο να καταρτιστεί επίσημο υπόδειγμα πιστοποιητικού για τις εισαγωγές ζώντων, διατηρημένων με απλή ψύξη, κατεψυγμένων ή μεταποιημένων δίθυρων μαλακίων, εχινόδερμων, χιτωνόζωων και θαλάσσιων γαστερόποδων που προορίζονται για κατανάλωση από τον άνθρωπο από τις Ηνωμένες Πολιτείες της Αμερικής, το οποίο απαιτεί να πιστοποιείται ότι τα μέτρα που εφαρμόζονται στην παραγωγή και τη διάθεση στην αγορά των εν λόγω αγαθών είναι ισοδύναμα με τις απαιτήσεις που προβλέπονται στους κανόνες ασφάλειας τροφίμων οι οποίοι αναφέρονται στο άρθρο 1 παράγραφος 2 του κανονισμού (ΕΕ) 2017/625.
                  
               
                     (9)
                  
                  
                     Κατά τον καθορισμό απαιτήσεων για την είσοδο στην Ένωση φορτίων ορισμένων ζώων και αγαθών που προορίζονται για κατανάλωση από τον άνθρωπο, θα πρέπει να γίνεται αναφορά στους κωδικούς της συνδυασμένης ονοματολογίας σύμφωνα με τον κανονισμό (ΕΟΚ) αριθ. 2658/87 του Συμβουλίου (5), ο οποίος καθορίζει κωδικούς για ζώντα, διατηρημένα με απλή ψύξη, κατεψυγμένα ή μεταποιημένα δίθυρα μαλάκια, εχινόδερμα, χιτωνόζωα και θαλάσσια γαστερόποδα για κατανάλωση από τον άνθρωπο.
                  
               
                     (10)
                  
                  
                     Τα μέτρα που προβλέπονται στον παρόντα εκτελεστικό κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            Ο παρών κανονισμός θεσπίζει κανόνες σχετικά με την είσοδο στην Ένωση φορτίων ζώντων, διατηρημένων με απλή ψύξη, κατεψυγμένων ή μεταποιημένων δίθυρων μαλακίων, εχινόδερμων, χιτωνόζωων και θαλάσσιων γαστερόποδων που προορίζονται για κατανάλωση από τον άνθρωπο από τις πολιτείες της Μασαχουσέτης και της Ουάσινγκτον των Ηνωμένων Πολιτειών.
         
         
            Άρθρο 2
            Ορισμός
            Για τον σκοπό του παρόντος κανονισμού, ισχύει ο ακόλουθος ορισμός:
            «Δίθυρα μαλάκια»: τα δίθυρα μαλάκια, όπως ορίζονται στο σημείο 2.1 του παραρτήματος I του κανονισμού (ΕΚ) αριθ. 853/2004.
         
         
            Άρθρο 3
            Ισοδυναμία
            Τα μέτρα που εφαρμόζονται στις πολιτείες της Μασαχουσέτης και της Ουάσινγκτον για την προστασία της δημόσιας υγείας σε σχέση με την παραγωγή και τη διάθεση στην αγορά ζώντων, διατηρημένων με απλή ψύξη, κατεψυγμένων ή μεταποιημένων δίθυρων μαλακίων, εχινόδερμων, χιτωνόζωων και θαλάσσιων γαστερόποδων για κατανάλωση από τον άνθρωπο, για τα οποία οι κωδικοί της συνδυασμένης ονοματολογίας έχουν καθοριστεί στο δεύτερο μέρος του παραρτήματος I του κανονισμού (ΕΟΚ) αριθ. 2658/87 του Συμβουλίου, είναι ισοδύναμα με τις απαιτήσεις που προβλέπονται στους κανόνες που αναφέρονται στο άρθρο 1 παράγραφος 2 στοιχείο α) του κανονισμού (ΕΕ) 2017/625.
         
         
            Άρθρο 4
            Επίσημο πιστοποιητικό
            
                         
                     
                     
                        Κάθε φορτίο ζώντων, διατηρημένων με απλή ψύξη, κατεψυγμένων ή μεταποιημένων δίθυρων μαλακίων, εχινόδερμων, χιτωνόζωων και θαλάσσιων γαστερόποδων που προορίζονται για κατανάλωση από τον άνθρωπο, όπως αναφέρεται στο άρθρο 1, εισέρχεται στην Ένωση μόνο εάν συνοδεύεται από επίσημο πιστοποιητικό δεόντως συμπληρωμένο σύμφωνα με το υπόδειγμα που παρατίθεται στο παράρτημα.
                     
                  
         
            Άρθρο 5
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 5 Νοεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 95 της 7.4.2017, σ. 1.
         
            (2)  Απόφαση 98/258/ΕΚ του Συμβουλίου, της 16ης Μαρτίου 1998, για τη σύναψη της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής περί υγειονομικών μέτρων προστασίας της δημόσιας υγείας και της υγείας των ζώων που εφαρμόζονται στο εμπόριο ζώντων ζώων και ζωικών προϊόντων (ΕΕ L 118 της 21.4.1998, σ. 1).
         
            (3)  Κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (ΕΕ L 139 της 30.4.2004, σ. 55).
         
            (4)  Εκτελεστικός κανονισμός (ΕΕ) 2019/626 της Επιτροπής, της 5ης Μαρτίου 2019, σχετικά με τους καταλόγους τρίτων χωρών ή περιοχών τους από τις οποίες επιτρέπεται η είσοδος στην Ευρωπαϊκή Ένωση ορισμένων ζώων και αγαθών που προορίζονται για κατανάλωση από τον άνθρωπο, o οποίος τροποποιεί τον εκτελεστικό κανονισμό (ΕΕ) 2016/759 όσον αφορά τους εν λόγω καταλόγους (ΕΕ L 131 της 17.5.2019, σ. 31).
         
            (5)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            ΕΠΙΣΗΜΟ ΥΠΟΔΕΙΓΜΑ ΠΙΣΤΟΠΟΙΗΤΙΚΟΥ ΓΙΑ ΤΙΣ ΕΙΣΑΓΩΓΕΣ ΖΩΝΤΩΝ, ΚΑΤΕΨΥΓΜΕΝΩΝ, ΔΙΑΤΗΡΗΜΕΝΩΝ ΜΕ ΑΠΛΗ ΨΎΞΗ Ή ΜΕΤΑΠΟΙΗΜΕΝΩΝ ΔΙΘΥΡΩΝ ΜΑΛΑΚΙΩΝ, ΕΧΙΝΟΔΕΡΜΩΝ, ΧΙΤΩΝΟΖΩΩΝ ΚΑΙ ΘΑΛΑΣΣΙΩΝ ΓΑΣΤΕΡΟΠΟΔΩΝ ΠΟΥ ΠΡΟΟΡΙΖΟΝΤΑΙ ΓΙΑ ΚΑΤΑΝΑΛΩΣΗ ΑΠΟ ΤΟΝ ΑΝΘΡΩΠΟ ΑΠΟ ΤΙΣ ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ
            
               
            
                        
                           Ηνωμένες Πολιτείες (ΗΠΑ)
                        
                     
                     
                        
                           Κτηνιατρικό πιστοποιητικό για την ΕΕ
                        
                     
                  
               
            
                        
                           Μέρος II: Πιστοποίηση
                        
                     
                     
                        II. Πληροφορίες σχετικά με την υγεία
                     
                     
                        II.α. Αριθμός αναφοράς πιστοποιητικού
                     
                     
                        II.β.
                     
                  
                        
                                    II.1.
                                 
                                 
                                    Βεβαίωση δημόσιας υγείας για ζώντα, διατηρημένα με απλή ψύξη, κατεψυγμένα ή μεταποιημένα δίθυρα μαλάκια, εχινόδερμα, χιτωνόζωα και θαλάσσια γαστερόποδα για κατανάλωση από τον άνθρωπο
                                    Ο υπογεγραμμένος επίσημος επιθεωρητής βεβαιώνω ότι:
                                    
                                                —
                                             
                                             
                                                Τα προϊόντα που περιγράφονται στην παρούσα βεβαίωση έχουν παραχθεί σύμφωνα με τα σχετικά πρότυπα των Ηνωμένων Πολιτειών και τις απαιτήσεις του προγράμματος κανονιστικού ελέγχου των ΗΠΑ για τα μαλάκια και συμμορφώνονται προς τα εν λόγω πρότυπα και τις απαιτήσεις.
                                             
                                          
                                                —
                                             
                                             
                                                Τα προϊόντα που περιγράφονται στην παρούσα βεβαίωση φέρουν επισήμανση ότι δεν προορίζονται να βυθιστούν ή να έρθουν σε επαφή με ύδατα της ΕΕ.
                                             
                                          
                                                —
                                             
                                             
                                                Όλα τα υλικά οστρακοειδών αλλοδαπής προέλευσης που χρησιμοποιούνται στα προϊόντα αυτά κατάγονται από τρίτες χώρες/εγκαταστάσεις/περιοχές καλλιέργειας που έχουν εγκριθεί για την εξαγωγή ζώντων δίθυρων μαλακίων στην ΕΕ.
                                             
                                          
                              
                  
                        
                                    II.2.
                                 
                                 
                                    Απαιτήσεις μεταφοράς και επισήμανσης
                                    Ο υπογεγραμμένος επίσημος επιθεωρητής βεβαιώνω ότι:
                                 
                              
                                    II.2.2.1.
                                 
                                 
                                    τα ζώα υδατοκαλλιέργειας που αναφέρονται ανωτέρω διατίθενται υπό συνθήκες, συμπεριλαμβανομένης της ποιότητας του νερού, οι οποίες δεν μεταβάλλουν το υγειονομικό καθεστώς τους·
                                 
                              
                                    II.2.2.2.
                                 
                                 
                                    το εμπορευματοκιβώτιο μεταφοράς ή το δεξαμενόπλοιο ιχθυομεταφοράς έχει καθαριστεί και απολυμανθεί πριν από τη φόρτωση ή χρησιμοποιήθηκε για πρώτη φορά· και
                                 
                              
                                    II.2.2.3.
                                 
                                 
                                    το φορτίο αναγνωρίζεται μέσω ευανάγνωστης ετικέτας στο εξωτερικό του εμπορευματοκιβωτίου ή, όταν η μεταφορά γίνεται με δεξαμενόπλοιο ιχθυομεταφοράς, στο δηλωτικό του πλοίου, όπου αναγράφονται οι σχετικές πληροφορίες που αναφέρονται στο μέρος I πλαίσια I.7 ως I.11 του παρόντος πιστοποιητικού.
                                 
                              
                  
                        
                           Παρατηρήσεις
                        
                        
                                    *
                                 
                                 
                                    Το ίδιο πιστοποιητικό δεν μπορεί να συνοδεύει παρτίδες ζώντων δίθυρων μαλακίων, εχινόδερμων, χιτωνόζωων και θαλάσσιων γαστερόποδων και μη ζώντων δίθυρων μαλακίων, εχινόδερμων, χιτωνόζωων και θαλάσσιων γαστερόποδων. Θα πρέπει να εκδίδεται χωριστό πιστοποιητικό για τα ζώντα και τα μη ζώντα προϊόντα.
                                 
                              Μέρος I:
                        
                                    —
                                 
                                 
                                    Πλαίσιο I.8: Περιφέρεια καταγωγής: πολιτεία των ΗΠΑ όπου πραγματοποιήθηκε η εξαλίευση και κωδικός εγκεκριμένης περιοχής παραγωγής.
                                 
                              
                                    —
                                 
                                 
                                    Πλαίσιο I.11: Τόπος καταγωγής: επωνυμία και διεύθυνση της εγκατάστασης αποστολής.
                                 
                              
                                    —
                                 
                                 
                                    Πλαίσιο I.15: Αριθμός κυκλοφορίας (σιδηροδρομικά βαγόνια ή εμπορευματοκιβώτια και φορτηγά), αριθμός πτήσης (αεροσκάφος) ή όνομα (πλοίο). Οι πληροφορίες αυτές πρέπει να παρέχονται ξεχωριστά σε περίπτωση εκφόρτωσης και επαναφόρτωσης.
                                 
                              
                                    —
                                 
                                 
                                    Πλαίσιο I.19: Χρησιμοποιήστε τους κατάλληλους κωδικούς ΕΣ.
                                 
                              
                                    —
                                 
                                 
                                    Πλαίσιο I.23: Αριθμός εμπορευματοκιβωτίου/Αριθμός σφραγίδας: μόνο εφόσον υπάρχει.
                                 
                              
                                    —
                                 
                                 
                                    Πλαίσιο I.28: Είδος εμπορεύματος: να προσδιοριστεί αν πρόκειται για προϊόν υδατοκαλλιέργειας ή για άγριο αλίευμα. Είδος επεξεργασίας: ζώντα, απλή ψύξη, κατάψυξη, μεταποίηση. Ονομασία μονάδας μεταποίησης και αριθμός έγκρισης: περιλαμβάνονται πλοία-εργοστάσια, πλοία-καταψύκτες, ψυκτικές αποθήκες, μονάδες μεταποίησης. Ο τόπος εξαλίευσης δηλώνει την περιοχή παραγωγής, η οποία πρέπει να προσδιορίζεται για όλα τα προϊόντα.
                                 
                              Το χρώμα της σφραγίδας και της υπογραφής πρέπει να είναι διαφορετικό από το χρώμα των υπόλοιπων τυπογραφικών στοιχείων του πιστοποιητικού.
                     
                  
                        Επίσημος επιθεωρητής
                        Ονοματεπώνυμο (με κεφαλαία) ..................................................
                        Ιδιότητα και τίτλος .......................................................................
                        Ημερομηνία .................................................................................
                        Υπογραφή ....................................................................................
                        Σφραγίδα